**P R O I E C T**

**O R D I N**

**pentru completarea Normelor privind tarifele de onorarii pentru serviciile prestate de notarii publici, aprobate prin Ordinul ministrului justiției nr. 46/C/2011**

**Ministrul Justiţiei**,

Având în vedere dinamica și fluctuația programelor naţionale de sprijin al unor categorii de persoane derulate de autorităţile şi instituţiile publice în temeiul legii;

Ţinând seama de Hotărârea Consiliului Uniunii Naţionale a Notarilor Publici nr. 68/20.11.2020, prin care au fost aprobate propunerile Ministerului Justiţiei, de completare a Normelor privind tarifele de onorarii pentru serviciile prestate de notarii publici, aprobate prin Ordinul ministrului justiției nr. 46/C/2011, publicat din Monitorul Oficial, Partea I nr. 133 din 22 februarie 2011, cu modificările şi completările ulterioare, în vederea acordării de scutiri de onorarii notariale, ca măsură de sprijinire a unor categorii defavorizate;

Văzând dispoziţiile art. 57 alin. (1) lit. d) din Legea notarilor publici şi a activităţii notariale nr. 36/1995, republicată, cu modificările ulterioare, precum şi ale art. 6 din Normele privind tarifele de onorarii pentru serviciile prestate de notarii publici, aprobate prin Ordinul ministrului justiției nr. 46/C/2011, cu modificările şi completările ulterioare;

În temeiul art. 13 din Hotărârea Guvernului nr. 652/2009 privind organizarea şi funcționarea Ministerului Justiției, cu modificările şi completările ulterioare;

**Emite următorul**

**O R D I N**

**Art. I. -** Normele privind tarifele de onorarii pentru serviciile prestate de notarii publici, aprobate prin Ordinul ministrului justiției nr. 46/C/2011, publicat din Monitorul Oficial, Partea I nr. 133 din 22 februarie 2011, cu modificările şi completările ulterioare, se completează după cum urmează:

**1.** La alineatul (1) al articolului 26, după litera h) se introduce o nouă literă, lit. i, cu următorul cuprins:

„i) declaraţiile sau procurile necesare în vederea stabilirii sau valorificării drepturilor prevăzute, ca forme de sprijin al unor categorii sociale, în alte programe naționale instituite prin legi speciale sau de protecție socială.”

1. La pct. I al lit. A din Anexa nr. 5 la Norme, după pct. 8 se introduce un nou punct, pct. 9, cu următorul cuprins:

„9. declaraţiile sau procurile necesare în vederea stabilirii sau valorificării drepturilor prevăzute, ca forme de sprijin al unor categorii sociale, în alte programe naționale instituite prin legi speciale sau de protecție socială.”

**Art. II** - Serviciul Profesii Juridice Conexe, Uniunea Naţională a Notarilor Publici şi notarii publici, aduc la îndeplinire dispoziţiile acestuia.

**Art. III** - Prezentul ordin se publică în Monitorul Oficial al României, Partea I.

**Bucureşti Data**

Ministrul Justiției

Stelian – Cristian ION

Nr. 8/86982/2019/19.01.2021

Prezentul ordin a fost întocmit în trei exemplare